E-6610/2007

Mál þetta, sem dómtekið var 23. janúar 2008, er höfðað fyrir Héraðsdómi Reykjavíkur af R-kk-ef A-x-x, kt. 000000-0000, Hólabraut 20, Höfn í Hornafirði, gegn C-export ehf. kt. 000000-0000, Ármúla 44, Reykjavík, með stefnu sem birt var 21. september 2007.

Dómkröfur stefnanda eru að stefndi verði dæmdur til að greiða stefnanda 2.195.229 kr. með dráttarvöxtum samkvæmt III. kafla vaxtalaga nr. 38/2001 af 191.188 kr. frá 15. mars 2007 til 15. apríl sama ár, en af 530.241 kr. frá þeim degi til 15. maí sama ár, en af 1.071.340 kr. frá þeim degi til 20. maí sama ár, en af 1.495.180 kr. frá þeim degi til 15. júní sama ár, en af 2.195.229 kr. frá þeim degi til greiðsludags. Krafist er málskostnaðar að skaðlausu samkvæmt mati dómsins og að tekið verði tillit til þess að stefnandi er ekki virðisaukaskattsskyldur.

Dómkröfur stefnda eru að félagið verði sýknað af öllum kröfum stefnanda í máli þessu. Þá er krafist málskostnaðar úr hendi stefnanda að mati dómsins.

Er mál þetta var tekið fyrir í héraðsdómi, hinn 15. janúar 2008, var ekki sótt þing af hálfu stefnda enda þótt stjórnarmaður stefnda, E-kk-nf G-kk-nf K-kk-nf, er sjálfur fór með málið fyrir stefnda, hefði verið boðaður til þinghaldsins með lögmætum hætti. Hann hafði hins vegar á þingi 6. nóvember 2007 lagt fram greinargerð.

Helstu málavöxtum er af hálfu stefnanda lýst á þann veg að stefnandi hafi hinn 14. september 2006 hafið störf sem háseti á Kambaröst RE-120, netabát í eigu og útgerð stefnda. Báturinn hafi landað afla sínum einkum í Þorlákshöfn. Stefnandi hafi verið ráðinn ótímabundið til starfa hjá stefnda. Ekki hafi verið gerður skriflegur ráðningar-samningur við stefnda eins og lög geri ráð fyrir. Stefnandi hafi verið skipverji á Kambaröst RE-120 þar til 20. maí 2007, en þá hafi áhöfn bátsins verið afskráð og útgerð hætt. Fiskistofa hafi svipt bátinn leyfi til veiða í atvinnuskyni vegna afla umfram aflaheimildir hinn 18. sama mánaðar.

Stefnandi byggir á því að hafa ekki fengið greitt fyrir störf sín um borð í Kambaröst RE-120 í samræmi við ákvæði laga og kjarasamninga. Heildarlaunagreiðslur til hans á ráðningartíma hans hjá stefnda hafi aðeins numið 1.015.000 kr. en hefðu átt að vera mun hærri. Vísað er til þess að Verðlagsstofa skiptaverðs, sem starfar samkvæmt lögum nr. 13/1998, hafi rannsakað uppgjörshætti stefnda vegna útgerðar á Kambaröst RE-120 á tímabilinu janúar-maí 2007. Komið hefði í ljós að töluvert vantaði upp á rétt uppgefinn aflahlut á þeim tíma. Stefnandi miði kröfu sína við niðurstöður Verðlagsstofu skiptaverðs. Þá segir í stefnu:

Með fyrirvaralausri ákvörðun stefnda um að hætta útgerð Kambarastar RE-120 og með afskráningu skipverja úr skipsrúmi sleit stefndi ráðningu stefnanda með ólögmætum hætti, sbr. m.a. kjarasamning SSÍ og LÍÚ og dómur Hæstaréttar í máli réttarins nr. 340/2000, frá 1. febrúar 2001, í máli Fiskiðjusamlags Húsavíkur gegn Þ-kk-þgf J-kk-þgf Þ-kk-þgf. Á stefnandi með vísan til framangreinds Hæstaréttardóms og 25. gr. laga nr. 35/1985 rétt til launa í 3ja mánaða uppsagnarfresti í samræmi við kjarasamning VSFÍ og LÍÚ. Í samræmi við dómafordæmi Hæstaréttar (t.d. dóm réttarins nr. 292/2002) eru riftunarlaun á uppsagnarfresti fundin út með því að deila heildarlaunum stefnanda á ráðningartíma eða tilteknu tímabili niður á lögskráningardaga hans á sama tíma. Samkvæmt neðangreindu [ítarleg sundurliðun kröfufjárhæðar á bls. 2-4 í stefnu] hefðu laun stefnanda á ráðningartíma 14. september 2006 – 20. maí 2007 átt að nema kr. 2.783.389.- Samkvæmt lögskráningarvottorði hefði stefnandi með réttu á sama tímabili átt að vera lögskráður í samtals 197 daga. Meðallaun pr. lögskráningardag á tímabilinu námu því kr. 14.128.- Ber stefnanda því kr. 423.840.- (kr. 14.128*30 dagar) laun eins mánaðar uppsagnarfresti (1 mánuður þar sem stefnandi hafði starfað lengur en í 3 mánuði fyrir stefnda), þar af er orlof kr. 39.125.-

Vísað er til þess að stefnandi hefði átt að fá 2.783.389 kr. í laun og þar af 257.031 kr. í orlof á ráðningartíma stefnanda hjá stefnda á tímabilinu 14. september 2006 til 20. maí 2007, en ekki fengið nema samtals 1.015.000 kr. greiddar. Að fullu hafi verið greitt fyrir tímabilið september 2006 til janúar 2007 eða 830.753 kr. fyrir utan orlof, og hluta af febrúar sama ár, eða 184.247 kr. fyrir utan orlof. Alls samtals 1.015.000 kr. Ógreidd laun í febrúar 2007 væru því 191.188 kr. (375.435 – 184.247 = 191.188), en laun fyrir tímabilið mars til maí 2007, auk orlofa á þeim tíma og laun í uppsagnarfresti, væru ógreidd að fullu. Krafa stefnanda væri þá sundurliðuð þannig:

Vangreitt orlof sept. 06 – maí 07 257.031 kr.

Vangreidd laun 16. - 28. feb 07 191.188 kr.

Vangreidd laun mars 07 339.053 kr.

Vangreidd laun apríl 07 541.099 kr.

Vangreidd laun 1. – 20. maí 07 440.018 kr.

Laun í uppsfr. án orl. 21.5 – 20.6 07 384.715 kr.

Orlof á laun í uppsagnarfresti 39.125 kr.

Samtals 2.192.229 kr.

Í greinargerð stefnda segir m.a. „á síðari stigum málsins mun ég leggja fram Verðlagssamning, en þar kemur fram að, Samningurinn er samþykktur af áhöfninni 15.02 2007 og undirritaður af S-kk-þgf V. G-kk-þgf fyrir hönd áhafnar. Fiskverðs-samningurinn er samþykktur af verðlagsstofu skiptaverðs, en án samþykkts fiskverðs-samnings flytur fiskistofa ekki kvóta yfir á skipið. Uppgjör skipverja er í samræmi við verðlagssamninginn. Eftir að hafa fengið birta stefnuna hafði ég samband við R-kk-ef, sem tjáði mér að hann hefði aldrei talað við né beðið Lögmenn Borgartúni um að höfða mál, né vinna neitt fyrir sig. Þessi krafa sem lögð er fram í nafni R-kk-ef er samin af J-kk-þgf J-kk-þgf lögmanni og er krafan algerlega úr lausu lofti gripin. Ég geri þá kröfu að mál þetta verði dregið til baka, eða því vísað frá.“

Á dómþing 23. janúar 2008 lagði lögmaður stefnanda fram sókn í málinu ásamt yfirlýsingu stefnanda um að lögmaðurinn hefði umboð hans til að sækja málið, myndrit af ráðningarsamningi aðila og tékkareikningsyfirlit stefnanda hjá Landsbankanum. Málsástæður, lagarök og sundurliðun á kröfum stefnanda í stefnu eru þar ítrekaðar og staðhæft að tilvísun stefnda til ótilgreinds fiskverðssamnings hafi enga þýðingu enda liggi hann ekki fyrir í málinu.

Ályktunarorð: Mál þetta verður dæmt eftir framkomnum kröfum og gögnum með tilliti til þess sem komið hefur fram af hálfu stefnda, sbr. 3. mgr. 96. gr. laga um meðferð einkamála nr. 91/1991. Málatilbúnaður stefnanda hefur ekki þá galla að vísa beri málinu frá dómi. Þá er óumdeilt að stefnandi var háseti á Kambaröst RE-120, sem stefndi gerði út. Jafnframt hefur kröfu stefnanda, eins og hún er sett fram í stefnu, studd gögnum, lagarökum og dómafordæmum, ekki á neinn hátt verið hnekkt af stefnda. Stefndi verður því dæmdur til að greiða stefnanda umkrafða fjárhæð með vöxtum og málskostnaði, allt eins og í dómsorði segir.

P-kk-nf Þ-kk-nf héraðsdómari kveður upp dóminn.

DÓMSORÐ:

Stefndi, C-export ehf., greiði stefnanda, R-kk-ef A-x-x, 2.195.229 kr. með dráttarvöxtum samkvæmt III. kafla vaxtalaga nr. 38/2001 af 191.188 kr. frá 15. mars 2007 til 15. apríl sama ár, en af 530.241 kr. frá þeim degi til 15. maí sama ár, en af 1.071.340 kr. frá þeim degi til 20. maí sama ár, en af 1.495.180 kr. frá þeim degi til 15. júní sama ár, en af 2.195.229 kr. frá þeim degi til greiðsludags.

Stefndi greiði stefnanda 190.000 krónur í málskostnað.

P-kk-nf Þ-kk-nf